ລາວ​ກັບ​ຈີນ​ ອາດ​ປ່ຽນ​ ແຜນການ ​ສ້າງ​ທາງ​ລົດ​ໄຟ ​ຄວາມ​ໄວ​ສູງ​ ໄປ​ເປັນ ຄວາມ​ໄວ​ປານ​ກາງ​
ທາງການຈີນເຫັນວ່າ ລົດໄຟຄວາມໄວສູງ ອາດຈະບໍ່ເຫມາະສົມ ກັບສະພາບພູມີປະເທດ ໃນລາວ ທີ່ສ່ວນໃຫຍ່ ເປັນເຂດພູດອຍ ແລະແມ່ນ້ຳລຳເຊ.
ທາງການລາວກັບຈີນອາດມີການປັບປ່ຽນແຜນການກໍ່ສ້າງ ທາງລົດໄຟ ຈາກຄວາມໄວສູງ ໄປເປັນຄວາມໄວປານກາງ ລະບົບລາງຄູ່ເພື່ອໃຫ້ສາມາດເຊື່ອມຕໍ່ກັບໄທ-ມາເລເຊຍ ແລະສິງກະໂປ ໃຫ້ໄດ້ ສືບເນື່ອງຈາກການທີ່ ທ່ານພົນເອກປຣະຍຸດ ຈັນໂອຊາ ຫົວໜ້າ ຄະນະຮັກສາຄວາມສະຫງົບຮຽບຮ້ອຍແຫ່ງຊາດໄທ ໄດ້ປະກາດແຜນການ ຢ່າງຄັກແນ່ ແລ້ວວ່າ ທາງການໄທຍັງບໍ່ມີແຜນການ ທີ່ຈະກໍ່ສ້າງທາງລົດໄຟຄວາມໄວສູງໃນລະຍະອັນ ໃກ້ໆນີ້ ຫາກແຕ່ຈະຈັດສັນງົບປະມານໃຫ້ກັບການພັດທະນາທາງລົດໄຟຄວາມໄວລະດັບ ປານກາງລະບົບລາງຄູ່ ເປັນໂຄງການບຸລິມະສິດ ຊຶ່ງຕໍ່ແຜນການດັ່ງກ່າວນີ້ ທ່ານນາງສ້ອຍທິບ ໄຕຣສຸດທິ ຫົວໜ້າຫ້ອງການກະຊວງຄົມ ມະນາຄົມຂອງໄທ ກໍໄດ້ໃຫ້ລາຍລະອຽດວ່າຄະນະຮັກສາຄວາມສະຫງົບຮຽບຮ້ອຍແຫ່ງ ຊາດໄທ ໄດ້ອະນຸມັດແຜນການກໍ່ສ້າງໃນ 6 ເສັ້ນທາງດ້ວຍກັນ ໂດຍໃນນີ້ມີຢູ່ 2 ເສັ້ນທາງ ທີ່ຈະເຊື່ອມຕໍ່ກັບປະເທດລາວໄປຍັງປະເທດຈີນ ກໍຄືເສັ້ນທາງຈາກທ່າເຮືອແຫລມສະບັງ ໄປຫາ ໜອງຄາຍ ກັບເສັ້ນທາງຈາກທ່າເຮືອແຫລມສະບັງໄປຍັງອຳເພີຊຽງຂອງໃນເຂດ ຈັງຫວັດຊຽງລາຍ ຊຶ່ງຕັ້ງຢູ່ກົງກັນຂ້າມກັບເມືອງຫ້ວຍຊາຍ ແຂວງບໍ່ແກ້ວຂອງລາວ ໂດຍທັງສອງເສັ້ນທາງດັ່ງກ່າວນີ້ ກໍຍັງສາມາດຈະເຊື່ອມຕໍ່ກັບບາງກອກໄດ້ດ້ວຍເສັ້ນທາງເຊື່ອມຕໍ່ທີ່ໂຄຣາດ ທັງຍັງສາມາດຈະເຊື່ອມຕໍ່ໄປຍັງປະເທດມາເລເຊຍ ແລະສິງກະໂປໄດ້ ໂດຍຜ່ານເຂດພາກໃຕ້ຂອງໄທ ອີກດ້ວຍ ໂດຍຄະນະຮັກສາຄວາມສະຫງົບຮຽບຮ້ອຍ ແຫ່ງຊາດໄທ ກໍໄດ້ກຳນົດເປົ້າໝາຍດຳເນີນງານໃຫ້ແລ້ວສຳເລັດພາຍໃນປີ 2022 ເປັນ ຢ່າງຊ້າ ຊຶ່ງກໍຈະເຮັດໃຫ້ທາງລົດໄຟຄວາມໄວປານກາງ ລະບົບລາງຄູ່ ສາມາດເຊື່ອມຕໍ່ ກັບຈີນໄດ້ຢ່າງສົມບູນ ຖ້າຫາກວ່າ ໄດ້ມີການກໍ່ສ້າງທາງລົດໄຟ ລະບົບດຽວກັນກັບໄທ ຢູ່ໃນລາວ ກ່ອນໜ້ານີ້ ທ່ານຫລີ ເກີ້ຈຽງ ນາຍົກລັດຖະມົນຕີຈີນ ໄດ້ໃຫ້ການ ຢືນຢັນ ວ່າ ຈະເລັ່ງລັດໃຫ້ມີການເຈລະຈາ ລະຫວ່າງ ລາວກັບຈີນ ເພື່ອຕົກລົງ ກ່ຽວກັບແຜນການກໍ່ສ້າງທາງລົດໄຟໃນລາວ ໃຫ້ໄວ ທີ່ສຸດໃນໂອກາດທີ່ ທ່ານທອງສິງ ທຳມະວົງ ນາຍົກລັດຖະມົນຕີ ລາວໄດ້ເດີນທາງໄປຢ້ຽມຢາມປະເທດຈີນ ໃນຊ່ວງຕົ້ນເດືອນເມສາ 2014 ທີ່ຜ່ານມາ ໂດຍເຖິງແມ່ນວ່າການຢືນຢັນຂອງນາຍົກລັດຖະມົນຕີຈີນໃນຄັ້ງ ຫລ້າສຸດນີ້ ຈະຍັງຄົງບໍ່ມີຄວາມຊັດເຈນວ່າ ການເຈລະຈາດັ່ງກ່າວ ຈະກຳນົດໃຫ້ມີຂຶ້ນ ຢ່າງເປັນທາງການ ເມື່ອໃດກໍຕາມ ຫາກແຕ່ ນາຍົກລັດຖະມົນຕີຈີນກໍໄດ້ຢືນຢັນວ່າການເຈລະຈາຮອບໃໝ່ ຈະ ມີການກຳນົດຮູບແບບ ຂອງການຮ່ວມມື ທີ່ ມີປະສິດທິພາບ ແລະ ຕ່າງຝ່າຍຕ່າງໄດ້ຮັບຜົນປະໂຫຍດ ຢ່າງຍຸດຕິທຳ ແລະສອດຄ້ອງກັບສະພາບການທີ່ເປັນ ຈິງ ຊຶ່ງທາງການຈີນ ກໍໄດ້ແຕ່ງຕັ້ງຄະນະຮັບຜິດຊອບ ໃນການສຶກສາ ຄວາມເປັນໄປໄດ້ ຂອງໂຄງການ ອີກເທື່ອ ໃໝ່ແລ້ວ ທັງນີ້ເນື່ອງຈາກທາງການຈີນເຫັນວ່າ ລົດໄຟຄວາມໄວສູງອາດຈະບໍ່ເຫມາະສົມ ກັບສະພາບ ພູມິປະເທດໃນລາວ ທີ່ສ່ວນໃຫຍ່ເປັນເຂດພູດອຍ ກັບທັງຍັງອາດຈະບໍ່ ສອດຄ້ອງ ກັບການ ພັດທະນາ ເສດຖະກິດ ຂອງລາວອີກດ້ວຍ ເພາະສະນັ້ນ ທາງການຈີນ ຈຶ່ງໄດ້ສະເໜີ ໃຫ້ມີ ການປັບປ່ຽນ ຈາກລົດໄຟຄວາມໄວສູງ ເປັນລົດໄຟຄວາມໄວ ປານກາງ ລະບົບລາງຄູ່ ທີ່ ແຍກກັນລະຫວ່າງ ຂະບວນໂດຍສານ ກັບຂະບວນຂົນສົ່ງສິນຄ້າ ດັ່ງທີ່ທ່ານສົມສະຫວາດ ເລັ່ງສະຫວັດ ຮອງນາຍົກລັດຖະມົນຕີ ຜູ້ຊີ້ນຳວຽກງານດ້ານເສດຖະກິດຂອງລັດຖະບານລາວ ໄດ້ໃຫ້ການຢືນຢັນ ກັບ ວີໂອເອ ທີ່ນະຄອນວຽງຈັນວ່າ: ໂດຍຕາມແຜນການເດີມນັ້ນ ໂຄງການກໍ່ສ້າງທາງລົດໄຟຄວາມໄວສູງ ໃນລາວ ທີ່ຈະມີ ລະຍະທາງຍາວ 417 68 ກິໂລແມັດ ແລະລາງກວ້າງ 1 435 ແມັດນັ້ນ ຈະຕ້ອງໃຊ້ເງິນ ທຶນສູງເຖິງ 7,000 ລ້ານດອນລາ ເພາະພື້ນທີ່ກໍ່ສ້າງສ່ວນໃຫຍ່ ເປັນເຂດພູດອຍ ແລະ ແມ່ນ້ຳ ລຳເຊ ຈຶ່ງຈະຕ້ອງສ້າງຂົວເຖິງ 154 ແຫ່ງ ແລະຕ້ອງເຈາະອຸໂມງ 76 ແຫ່ງ ຄິດ ເປັນລະຍະທາງລວມກວ່າ 262 ກິໂລແມັດ ແຕ່ຖ້າຫາກວ່າ ມີການປັບປ່ຽນໄປເປັນ ລົດ ໄຟຄວາມໄວປານກາງລະບົບລາງຄູ່ດັ່ງກ່າວ ກໍຈະເຮັດໃຫ້ໄດ້ທາງລົດໄຟ ທີ່ເຊື່ອມຕໍ່ກັບ ໄທໄດ້ທັງ 2 ເສັ້ນທາງ ໂດຍຈະໃຊ້ເງິນລົງທຶນໃນມູນຄ່າລວມ 7,000 ລ້ານດອນລາ ເຊັ່ນ ດຽວກັນ